**ВЪТРЕШНИ ПРАВИЛА**

**за определяне на адвокати от Видинска адвокатска колегия,**

**вписани в Националния регистър за правна помощ**

**за осъществяване на правна помощ по реда на ЗПП**

                 Настоящите правила са изготвени във връзка с писмо на изх.№ 15-12-17/2015 г. на Националното бюро за правна помощ (НБПП) въз основа на Закона за правната помощ (ЗПП), Закона за адвокатурата (ЗА) и утвърдените от председателя на НБПП Единни критерии и правила за разпределение на служебните защити (ЕКПРСЗ).

                Същите имат за цел постигане на ефективност и прозрачност в работата на Адвокатския съвет (АС) на Видинска адвокатска колегия (ВАС) при осъществяване на функциите и правомощията му по чл.18, т.3 от ЗПП.

***І. Правила за определяне на адвокати от ВАК, вписани в Националния регистър за правна помощ (НРПП) за осъществяване на правна помощ***

**1.1.** Определянето на адвокати за осъществяване на правна помощ по постъпили искания от органите по чл.25,ал.1 от ЗПП се осъществява от всички членове на съвета на ротационен принцип по график. При невъзможност на дежурния член на съвета определянето на адвокат за осъществяване на правна помощ се извършва от друг член по заместване.

**1.2.** Всички искания за правна помощ, постъпили в писмена форма се докладват от административния секретар на колегията на дежурния член на съвета . Докладването се извършва в деня на постъпване на искането или най-късно на следващия ден чрез предоставяне на писмото от органа по чл.25,ал.1 от ЗПП и приложените към него документи, а по изключение и съобразно случая – по телефона. Определя се адвоката от НРПП, който ще осъществява правната помощ в деня на докладване на искането или най-късно на следващия ден. Определянето става чрез резолюция върху писмото-искане.

**1.3.**Дежурният член на АС, разпределящ правната помощ може по своя преценка да уведоми адвоката, когото е решил да определи за осъществяването на помощта и да съгласува решението си с него, с оглед установяване на възможностите му за явяване по насроченото за съответен ден и час дело, и за евентуално наличие на други основателни пречки и препятствия за поемане на работата.

**1.4.** Не се определя адвокат по искания въз основа на актове, които по форма и съдържание не отговарят на изискванията по чл. 25, ал. 3 от ЗПП. В тези случаи се изготвя писмо до органа, постановил акта с искане за отстраняване на констатираните нередовности.

**1.5.**Исканията за правна помощ, които видимо се отличават с някаква специфика и съдържат очевидна фактическа и правна проблематика, както и исканията по т.1.5. се докладват на председателя или секретаря на АС, които вземат решение съобразно случая или внасят същия за обсъждане от АС.

**1.6.** По искания за правна помощ по чл.28 от ЗПП - неотложни случаи по дела за мерки за процесуална принуда и разпити пред съдия в досъдебното производство, бързи и незабавни производства по НПК, Закона за здравето и Закона за закрила на детето, както и на полицейски задържания по Закона за МВР и задържания по Закона за митниците се определя адвокат, вписан в месечния списък на дежурните адвокати и седмичния график по чл. 29,ал.3. В тези случаи адвокати извън списъка и графика се определят само по изключение и с тяхно съгласие.

**2.1.** За осъществяване на особено и друг вид процесуално представителство по граждански и изпълнителни дела, по които съобразно закона дължимото за адвоката възнаграждение следва да бъде изплатено от страна по делото или друг източник, различен от НБПП, се определят само адвокати от ВАК, вписани в НРПП.

**2.2.** Определянето на адвокати в случаите по т.2.1. се извършва само, ако в акта за допускане на правната помощ или в писмото-искане се съдържат точни данни за размера на възнаграждението, изчислен в съответствие с Наредба № 1 на Висшия адвокатски съвет за минималните размери на адвокатските възнаграждения и това, че същото е предварително внесено, респ. осигурено от съответния бюджет. При липса на такива данни се изготвя и изпраща писмо до органа, отправил искането с посочване на дължимото възнаграждение и указание, че адвокат от НРПП ще се определи след уведомление за внасяне на сумата за възнаграждението по депозитна или друга сметка със специално предназначение на съответния орган.

**2.3.** Определянето на адвокати в случаите по т.2.1., при които внесената за възнаграждение сума надвишава 2000.01 лв., се извършва само на заседание на АС. Определянето на съответния адвокат или адвокати за осъществяване на правната помощ се извършва чрез жребий, като се определят не повече от двама адвокати, независимо от размера на възнаграждението над 2000.01лв.

***ІІ. Критерии за определяне на адвокати от ВАК, вписани в НРПП за осъществяване на правна помощ***

**3.1.** Определянето на адвокати за осъществяване на правна помощ се извършва съгласно изискванията на ЗПП, при съблюдаване на следните принципи:

                а) Справедливо и равномерно разпределяне на правната помощ

                б) Несменяемост на определения адвокат и осъществяване на правна помощ във всички етапи и фази на производството и пред всички инстанции до окончателното му приключване, освен при обективна невъзможност на адвоката.

                в) Добросъвестност при осъществяване на правната помощ.

**3.2.** При разпределяне на правната помощ се съобразяват и вземат предвид:

                а) заявените от адвоката предпочитания относно област на правото, в която желае, съответно не желае да поема работа по осъществяване на правна помощ така, както са отразени в подаденото заявление за вписване в НРПП;

б) професионалния опит и квалификацията на адвоката, определящи възможността и компетенциите за оказване на адекватна и ефикасна правна защита и съдействие;

                в) фактическата и правната сложност на случая, за който е допусната правна помощ;

                г) предоставяне на правна помощ на същото лице в предходни етапи и стадии на производството или по други производства, при изразено съгласие на адвоката;

                д) количество, брой и сложност на дела и случаи, по които на съответния адвокат е разпределена правна помощ до момента;

                е)   място на адвокатската кантора и преимуществено извършване на дейността на адвоката в района, в който е предвидено осъществяване на правната помощ.

                ж) своевременно и прецизно изготвяне и представяне на отчети за осъществената правна помощ;

                з) наличие на откази за поемане на правна помощ.

**3.3.** Не се разпределя правна помощ на адвокати, които:

а) не са вписани или са заличени от НРПП;

б) са заявили желание да не бъдат определяни за осъществяване на защита и процесуално представителство за определен период;

в) са във фактическа невъзможност за предоставяне на правна помощ по здравословни или други уважителни причини;

г) са младши адвокати – в случаите, попадащи под ограниченията на чл.20,ал.6 от ЗА;

д) имат по-малко от 5-годишен юридически стаж – в случаите, когато е необходима защита и представителство пред ВКС и ВАС – съгласно ограничението по чл.24, ал.2 от ЗА

е) не са в списъка на дежурните адвокати, респ. на резервните защитници – в случаите по чл.29, вр.чл.28 от ЗПП.

Настоящите вътрешни правила са приети с Решение на Адвокатския съвет № 8/15.02.2022г. по Протокол 15.02.2022 година.

ПРЕДСЕДАТЕЛ НА АС: /п/

адв. Славяна Младенова